Návrh 

Vyhláška
Ministerstva spravodlivosti Slovenskej republiky
z … 2006

o Centrálnom informačnom systéme súdnictva

           Ministerstvo spravodlivosti Slovenskej republiky podľa § 92 ods. 2 písm. e) zákona                       č. 757/2004 Z. z. o súdoch a o zmene a doplnení niektorých zákonov ustanovuje:

§ 1
Účel vyhlášky

(1) Táto vyhláška upravuje spôsob spracovania, poskytovania, sprístupňovania a zverejňovania informácií, osobných údajov a iných údajov (ďalej len „údaje“) v Centrálnom informačnom systéme súdnictva (ďalej len „centrálny informačný systém“).

(2) Spracovaním, poskytovaním, sprístupňovaním a zverejňovaním údajov podľa tejto vyhlášky nie sú dotknuté ustanovenia osobitného zákona.1)

§ 2
Vymedzenie niektorých pojmov

          Na účely tejto vyhlášky sa 
a)	spracúvaním údajov rozumie vykonávanie akýchkoľvek operácií s údajmi alebo súborom údajov, ktoré prebieha v rámci centrálneho informačného systému, najmä ich získavanie, zhromažďovanie, zaznamenávanie, usporadúvanie, zmena, aktualizácie, vyhľadávanie, prehliadanie, preskupovanie, kombinovanie, premiestňovanie, prenos a uschovávanie,
b)	poskytovaním údajov rozumie odovzdávanie údajov na spracúvanie alebo iné využívanie, ktoré prebieha v rámci centrálneho informačného systému alebo ktoré sa uskutočňuje vo vzťahu k orgánu verejnej moci, právnickej osobe alebo fyzickej osobe,
c)	sprístupňovaním údajov rozumie oznámenie údajov alebo umožnenie prístupu k nim orgánu verejnej moci, právnickej osobe alebo fyzickej osobe na základe žiadosti,
d)	zverejňovaním údajov rozumie publikovanie alebo zverejňovanie údajov prostredníctvom masovokomunikačných prostriedkov alebo verejne prístupných počítačových sietí, umiestňovanie údajov na úradnej tabuli, verejné vyhlasovanie údajov alebo uverejňovanie vo verejnom zozname alebo registri.

§ 3

Centrálny informačný systém je informačný systém súdov a  Ministerstva spravodlivosti Slovenskej republiky (ďalej len „ministerstvo“) podľa osobitného zákona,2) ktorý tvorí časť štátneho informačného systému.3)
Spracúvanie údajov

§ 4

(1) V centrálnom informačnom systéme sa spracúvajú údaje 
a)	súdov týkajúce sa občianskeho súdneho konania4) a trestného (súdneho) konania5) a
b)	ministerstva získané pri plnení jeho úloh podľa osobitných predpisov,6)
c)	poskytnuté inými orgánmi verejnej moci.7)

(2) V centrálnom informačnom systéme sa nespracúvajú údaje, ktoré obsahujú utajované skutočnosti.8)

§ 5

Údaje podľa § 4 ods. 1 sa spracúvajú v listinnej forme alebo v elektronickej forme.

§ 6

(1) Postup pri spracúvaní údajov v listinnej forme na súdoch upravujú osobitné predpisy.9)

(2) Postup pri spracúvaní údajov v listinnej forme na ministerstve upravujú osobitné predpisy10) a vnútorné predpisy ministerstva.

§ 7

(1) Údaje v elektronickej forme sa spracúvajú prostredníctvom technických a programových prostriedkov, ktoré schvaľuje ministerstvo a ktoré musia spĺňať štandardy podľa osobitného zákona.3)

(2) Vývoj, nasadzovanie, využívanie a prevádzku programových prostriedkov (ďalej len „aplikácie“) zabezpečuje, riadi a metodicky usmerňuje ministerstvo. Pri plnení týchto úloh súdy poskytujú ministerstvu súčinnosť.

§ 8

(1) Vývoj, nasadzovanie a skúšobná prevádzka aplikácie alebo jej časti prebieha na základe projektu.

(2) Príprava projektu sa začína na základe projektovej úlohy. Projektovú úlohu môže vypracovať ministerstvo alebo súd. Súd predkladá projektovú úlohu ministerstvu.

(3) Projektová úloha obsahuje najmä
a)	obsahové zameranie projektu,
b)	zdôvodnenie potreby projektu,
c)	základné ciele a vplyvy projektu,
d)	návrh materiálno - technického a  organizačného zabezpečenia projektu.

(4) Ministerstvo zabezpečuje posúdenie a vyhodnotenie projektovej úlohy a rozhoduje o jej schválení.

(5) Na základe schválenej projektovej úlohy  ministerstvo zabezpečí vypracovanie projektu.
          
(6) Po schválení projektu ministrom spravodlivosti ministerstvo zabezpečí jeho realizáciu.

(7) Realizácia projektu podľa odseku 6 sa končí skúšobnou prevádzkou aplikácie vytvorenej na základe projektu. 

(8) Nasadenie aplikácie vytvorenej na základe projektu do bežnej  prevádzky po vyhodnotení priebehu skúšobnej prevádzky schvaľuje ministerstvo.

(9) Ministerstvo pri realizácii úloh podľa tohto paragrafu zodpovedá za dodržiavanie štandardov podľa osobitného predpisu.11)

Poskytovanie údajov a sprístupňovanie údajov

§ 9

Údaje podľa § 4 ods. 1 spracúvané na úrovni súdov poskytujú súdy ministerstvu na štatistické účely. Podrobnosti o spôsobe, rozsahu a podmienkach poskytovania údajov medzi súdmi a ministerstvom vyplývajú zo schválenej dokumentácie k aplikácií vytvorenej na základe projektu; to platí aj pre prístupové práva k údajom.

§ 10

(1) Údaje z centrálneho informačného systému poskytujú súdy a ministerstvo aj iným orgánom verejnej moci, ak tak ustanoví osobitný zákon.12)

(2) Podrobnosti o poskytovaní údajov podľa odseku 1 môžu upraviť aj dohody uzatvárané medzi orgánmi verejnej moci a ministerstvom.

(3) Údaje z centrálneho informačného systému môžu ministerstvo alebo súdy na zmluvnom základe a za úhradu vecných nákladov poskytnúť aj fyzickým osobám alebo právnickým osobám, ak ide o údaje, ktoré možno podľa zákona verejne sprístupniť.13)

§ 11

Sprístupňovanie údajov z centrálneho informačného systému upravuje osobitný zákon.13) Tým  nie je dotknuté sprístupňovanie údajov podľa osobitných predpisov.14)

Zverejňovanie údajov

§ 12

(1) Údaje z centrálneho informačného systému, ktoré sú podľa osobitných predpisov15)  verejne prístupné sa zverejňujú na internetovej stránke ministerstva. 

(2) Zverejňovanie údajov podľa odseku 1 zabezpečuje ministerstvo a súdy; na tento účel umožní ministerstvo súdom aktívny prístup k svojej internetovej stránke alebo na internetových stránkach prevádzkovaných ministerstvom. 

§ 13

Ministerstvo môže na svojej internetovej stránke ďalej zverejňuje rozhodnutia súdov spôsobom a v rozsahu, ktorý určia vnútorné predpisy ministerstva.  

§ 14
Účinnosť

           Táto vyhláška nadobúda účinnosť 1. mája 2006.